Betogings ontwrig Eskom-dienslewering(Foto: pixabay) Eskom waarsku dat gebiede wat gebuk gaan onder betogings vertragings in dienslewering kan verwag. Dit volg nadat gewelddadige betogings die afgelope naweek in KwaZulu-Natal en gedeeltes van Gauteng opgevlam het ná oudpres. Jacob Zuma se inhegtenisneming. Betogers het Vrydagnag 26 vragmotors in KwaZulu-Natal aan die brand gesteek en teen Saterdagoggend ses paaie in die eThekwini-distrik vir verkeer versper. ŉ Polisieman is ook Saterdag in Gauteng geskiet, terwyl verskeie winkels geplunder en die M2-hoofweg gesluit is. “Eskom sal nie tegnici stuur na gebiede waar daar betoog word nie. Die veiligheid van ons werkers bly een van ons hoogste prioriteite en daarom sal alle tegnici onmiddellik uit sulke gebiede onttrek word,” het Monde Bala, groephoof van Eskom, gesê. Bala het om verskoning gevra vir die vertragings en klante versoek om geduldig te wees. Eskom sal aandag skenk aan alle foute wat aangemeld is sodra daar ŉ aanduiding is dat die betogings bedaar het. “Ons spanne sal voortgaan om die risiko’s te oorweeg en sal eers tegnici uitstuur indien dit veilig is vir hulle.” Intussen het Eskom mense gevra om krag spaarsaam te gebruik nadat die Suid-Afrikaanse Weerdiens Sondag gewaarsku het dat nog ŉ kouefront op pad is. Koue en nat toestande sal na verwagting vandeesweek oor gedeeltes van Suid-Afrika beweeg. “Daar is ŉ geruime tyd nie beurtkrag toegepas nie en die stelsel is nie meer onder soveel druk nie. Die kouefront sal egter veroorsaak dat meer krag gebruik word wat dan weer druk op die kragnetwerk sal sit.”